Meghúztuk a nadrágszíjat? | Pécsi Tükör
Címlap / Címlap / Meghúztuk a nadrágszíjat?
Ezt a jeles eseményt rendre a Pécsi Nemzeti Színházban tartották, miután a képviselők, városvezetők, tisztségviselők meghallgatták a Király utcai templomban a szentmisét. A mise ezúttal elmaradt, talán már imádkozni sem érdemes Pécsért? Tavaly a Pécsi Tudományegyetem évadnyitó ünnepi szenátusi ülésével kötötték egybe e jeles eseményt, hiszen 650 évvel ezelőtt ezen a napon alapította Nagy Lajos királyunk a pécsi egyetemet. Idén külön ünnepelt az egyetem és a város, miért?
De menjünk tovább! Néhány – egy-két – éve a Pécsi Nemzeti Színház nézőtere megtelt az ünneplő városi potentátokkal, ez nagyjából 600-700 embert jelentett, idén az E78-ban tartott ünnepségen a kihelyezett mintegy háromszáz szék egyharmada üresen maradt. Nem is olyan régen ezen a jeles napon az ellenzéki képviselők is szinte teljes létszámban jelen voltak, most csak Keresztes László Lóránt bukkant fel a tömegben.
Az megint csak érdekes, hogy az ünnepi műsor két fellépője is a kitüntettek sorából került ki (nyilván ingyen kellett vállalniuk a fellépést), emellett Rázga Miklósnak és Gulyás Dénesnek kellett elvinnie a showman szerepét, pedig éppen a színházat is sújtotta a város gazdasági helyzete.
No meg a résztvevőket is, hiszen amíg az elmúlt években rendre egy fogadással zárta a város az ünnepséget – mondjuk a kitüntettek és a városházi dolgozók meg is érdemlik, a képviselők és a sajtó már nem biztos –, addig most néhány kosár pogácsa és pohár pezsgő igyekezett gondoskodni az ünnepi hangulatról. Aki mondjuk egy sört szeretett volna inni, az előkaphatta a pénztárcáját a büfében.
Érthető, hogy próbálnak faragni az önkormányzati hiányon, na de pont így?